b'\n_START_ARTICLE_\nHannibal (vuoden 1959 elokuva)\n_START_SECTION_\nJuoni\n_START_PARAGRAPH_\nElokuva perustuu l\xc3\xb6yh\xc3\xa4sti toisen puunilaissodan tapahtumiin. Ylitetty\xc3\xa4\xc3\xa4n Alpit Hannibalin armeija saapuu Italiaan. Rooman senaatin enemmist\xc3\xb6 kannattaa aktiivista vastarintaa, kun taas senaattori Quintus Fabius Maximus puolustaa viivytystaktiikkaa ylivoimaisen vihollisen edess\xc3\xa4. Senaattorin veljentyt\xc3\xa4r Silvia joutuu Hannibalin vangiksi ja he rakastuvat toisiinsa. Roomalaiset k\xc3\xa4rsiv\xc3\xa4t murskatappion Cannaen taistelussa ja Fabius Maximus valitaan armeijan komentajaksi. Hannibalin pojan ja vaimon saavuttua karthagolaisten leiriin Silvia pakenee Roomaan, jossa h\xc3\xa4net tuomitaan kuolemaan. Karthagolaiset kokevat ensimm\xc3\xa4isen tappionsa, sotap\xc3\xa4\xc3\xa4llik\xc3\xb6n veli Hasdrubal saa surmansa ja Hannibal l\xc3\xa4htee kulkemaan kohti tuhoaan.\n_START_SECTION_\nTuotanto\n_START_PARAGRAPH_\nHannibal on kuvattu Supercinescope-laajakangastekniikalla Eastmancolor-v\xc3\xa4reiss\xc3\xa4 Incir De Paolisin studiolla Roomassa sek\xc3\xa4 Jugoslaviassa. Monet \xe2\x80\x9dulkokuvista\xe2\x80\x9d on tehty sis\xc3\xa4tiloissa. Warner Brothersin rahoittaman elokuvan ohjaajaksi kerrotaan italialaisessa versiossa Carlo Ludovico Bragaglia ja yhdysvaltalaisessa Edgar G. Ulmer. Todellisuudessa suurimman osan vaativista kohtauksista teki Ulmer, joka vastasi my\xc3\xb6s aiheesta ja k\xc3\xa4sikirjoituksesta. Kuriositeettina on mainittu, ett\xc3\xa4 Hannibal on Mario Girottin alias Terence Hillin ja Carlo Pedersolin alias Bud Spencerin ensimm\xc3\xa4inen yhteinen elokuva, vaikka he eiv\xc3\xa4t viel\xc3\xa4 esiintyneetk\xc3\xa4\xc3\xa4n samoissa kohtauksissa._NEWLINE_Elokuva on isolla budjetilla tehty spektaakkeli, jonka ansioita ovat n\xc3\xa4ytt\xc3\xa4v\xc3\xa4t joukkokohtaukset sirkusnorsuineen, Carlo Rustichellin voimakas musiikki ja Victor Maturen esitt\xc3\xa4m\xc3\xa4 synk\xc3\xa4n eeppinen sankari. Sekavista taisteluista, Rooman senaattorien poliittisesta juonittelusta ja romanttisesta rakkausjuonesta koottu tarina alkaa lupaavasti, mutta latistuu elokuvan keskivaiheilla ja p\xc3\xa4\xc3\xa4ttyy lopulta kuin sein\xc3\xa4\xc3\xa4n. Ulmerin mukaan syyn\xc3\xa4 ep\xc3\xa4onnistumiseen olivat elokuvan amerikkalaiset rahoittajat, jotka pitiv\xc3\xa4t ohjaajan ajatusta historian tuhoon tuomitsemasta Hannibalista liian filosofisena ja olivat enemm\xc3\xa4n kiinnostuneita ratsastuskohtauksista ja Alppeja ylitt\xc3\xa4vist\xc3\xa4 elefanteista.\n_START_SECTION_\nVastaanotto ja DVD-julkaisut\n_START_PARAGRAPH_\nKriitikoiden ristiriitaisesti arvioima Hannibal oli taloudellisesti vain kohtalainen menestys. Se oli Italiassa kauden 21. katsotuin elokuva ja tuotti lopulta yhteens\xc3\xa4 672 miljoonan liiran kassatulot. Ranskassa elokuvan n\xc3\xa4ki yli puolitoista miljoonaa katsojaa._NEWLINE_Hannibalin yhdysvaltalainen versio on saatavilla VCI Home Videon laadultaan kohtalaisena DVD-julkaisuna. Elokuvan laajakangasversio on julkaistu DVD:ll\xc3\xa4 my\xc3\xb6s Ranskassa ja Italiassa.'